ការសម្ភាសរបស់ លីម ស្រឿន

ក៖ អ្នកសម្ភាស កុយ សុភី ខ៖ អ្នកត្រូវបានគេសម្ភាស លៅម ស្រឿន

ការសង្ខេបប្រវត្តិរបស់ លីម ស្រឿន

*ការសម្ភាសនៅឆ្នាំ២០១៨ អ៊ី លីម ស្រឿន មានអាយុ៥៧ឆ្នាំ កើតនៅក្នុងឆ្នាំច នៅក្នុងភូមិព្រែកអណ្តូង ឃុំព្រែកក្របៅ ស្រុកកងមាស ខេត្តកំពង់ចាម។ អ៊ីមានបងប្អូនបង្កើត២នាក់ កាលពីនៅកុមារភាពអ៊ីអត់មានបានរៀនសូត្រច្រើននោះទេ ព្រោះត្រូវចូលក្នុងសម័យប៉ុលពត នៅក្នុងសម័យនោះគេប្រើអ៊ី អោយ លើកភ្លឺ ចាំចាប និងដកដើមកក់ផងដែរ។​​​ ក្រោយពីដាច់មក អ៊ីនិងក្រុមគ្រួសារបានមកជួបជុំគ្នានៅផ្ទះ ដោយធ្វើខ្ទម១ ស្នាក់នៅ រហូតបានឪពុកម្តាយធ្វើស្រែចំការ ហើយរៀបចំអោយអ៊ីមានគូស្រករ ជាមួយអ្នកនៅក្នុងភូមិជាមួយគ្នា បានកូន២នាក់ដែរ តែកូនទាំង២នាក់របស់អ៊ី អត់សូវបានអោយរៀនសូត្រខ្ពង់ខ្ពស់នោះទេ ព្រោះដោយសារជីវៈភាពគ្រួសារខ្វះខាត។ ចឹងមកដល់សព្វថ្ងៃអ៊ីបានផ្តាំផ្ញើដល់កូនចៅជំនាន់ក្រោយអោយខំប្រឹងរៀនសូត្រ ដើម្បីអនាគត មានការងារល្អធ្វើ មិនលំបាកដូចជារូបគាត់និងចាស់ៗជំនាន់មុន ព្រោះចំណេះវិជ្ជាធ្វើអោយយើងចេះដឹង។ អ៊ីសព្វថ្ងៃរស់នៅជាមួយនិងកូនជួយចិញ្ចឹមនៅផ្ទះ ព្រោះចាស់ហើយមានជំងឺក្នុងខ្លួនរូបកាយខ្សោយ ចឹងបានកូនថែរក្សា ទំនុកបំរុងជារាងរាល់ថ្ងៃ។*

ក៖ ចាសខ្ញុំជម្រាបរលឹកអ៊ី! សព្វថ្ងៃអ៊ីសុខសប្បាយជានាទេអ៊ី?

ខ៖ ចាស! សុខខ្លះ ឈឺខ្លះ ព្រោះខ្ញុំឡើងឈាម ជំងឺឡើងឈាម ណាអ្នកគ្រូ!

ក៖ ចឹងហ៎អ៊ី?

ខ៖ ចាស!

ក៖ ចឹងអ៊ីខំប្រឹងពិសារថ្នាំទៀងទាត់ទៅណាអ៊ី

ខ៖ ចាស!

ក៖ ព្រោះអីជំងឺនេះទាល់តែពិសារថ្នាំទៀតទាត់

ខ៖ ចាស!

ក៖ មានជាតិអាស៊ីតផង!

ខ៖ ចាស!

ក៖ចឹងអ៊ីខំប្រឹងព្យាយាមមើលជំងឺទៅ!

ខ៖ ចាស! ហើយចឹងទៅពេទ្យសម្តេចឪរាល់ខែណា

ក៖ចាស!

ខ៖ចាស!

ក៖ ចាសខ្ញុំឈ្មោះកុយសុភីបានមកធ្វើការសម្ភាសនៅឆ្នាំចរ សំរិតស័ក ពុទ្ធសករាជ ២៥៦២ ខែ មិគិសិ ១៥កើត ត្រូវនឹងថ្ងៃសៅរ៏ ទី២២ ខែធ្នូ ឆ្នាំ២០១៨ ។ នាមត្រកូលអ៊ីមានឈ្មោះអ្វី?

ខ៖ ឈ្មោះ លីមស្រឿន!

ក៖ ឈ្មោះ ហ្នឹងអ្នកណាជាអ្នកដាក់អោយអ៊ី?

ខ៖​ម៉ាក់ប៉ាខ្ញុំ!

ក៖ ចាស! ឈ្មោះលីមស្រឿនហ្នឹង តើមានអត្តន័យយ៉ាងដូចម្ត៉េច?

ខ៖ អត្តន័យយ៉ាងម៉េចទៅ?

ក៖ ចឹងឈ្មោះហ្នឹងយ៉ាងម៉េចដែរអ៊ី?

ខ៖ ឈ្មោះខ្ញុំហ្នឹង ម៉ាក់ប៉ាជាអ្នកដាក់អោយ គាត់ប្រាប់ថាឈ្មោះហ្នឹងល្អ

ក៖ ចាសចឹងអ៊ីមានឈ្មោះហៅក្រៅ១ទៀតដេស?

ខ៖អត់មានផង មានឈ្មោះតែមួយហ្នឹង

ក៖ ចាសអ៊ីមានសញ្ជាតិអ្វី?

ខ៖ សញ្ជាតិខ្មែរ!

ក៖ ចុះទីកើតនៅថ្ងៃខែឆ្នាំណា?

ខ៖ ខ្ញុំអត់ដឹងទេ ខ្ញុំសព្វថ្ងៃអាយុបាន៥៧ហើយ

ក៖ អ៊ីឆ្នាំខ្មែរ តើកើតនៅឆ្នាំអ្វី?

ខ៖ ខ្ញុំ៥៧ហើយ!

ក៖ ចុះឆ្នាំវិញអ៊ីតើគាត់ហៅឆ្នាំអ្វី? ឆ្នាំខ្មែរយើង ជាឆ្នាំជូត ឆ្លូវ ខាល ថោះអីចឹងណា?

ខ៖ ឆ្នាំចរ!

ក៖ ចឹងចរ ចឹងមកដល់ពេលឥឡូវនេះហា?

ខ៖ ហាសិបប្រាំងពីរ!

ក៖ចាសអ៊ីមានទីកន្លែងកំណើតកើតនៅក្នុងភូមិ ឃុំ ស្រុក ខេត្តណា?

ខ៖ នៅក្នុងភូមិព្រែកអណ្តូង ឃុំព្រែកក្របៅ ស្រុកកងមាស ខេត្តកំពង់ចាម ។

ក៖ ចាសនាមត្រកូលឪពុកអ៊ីឈ្មោះអ្វី?

ខ៖ ឈ្មោះ ឌុតលីម!

ក៖ ចាសចឹងសព្វថ្ងៃគាត់នៅរស់ដេស?

ខ៖​ គាត់ខូចហើយ!

ក៖​ចឹងគាត់ស្លាប់នៅអាយុប៉ុន្នាន?

ខ៖ គាត់ស្លាប់នៅអាយុ៦៥

ក៖ តើមូលហេតុអ្វី បានជាគាត់ស្លាប់?

ខ៖ គាត់ស្លាប់ដោយសារ ជំងឺស្លាប់ដៃជើងតែម្តងណា ជួលទៅវេចមាត់

ក៖ ចឹងគាត់ស្លាប់ដោយសារជំងឺនេស?

ខ៖ ហ្នឹងហើយដោយសារតែជំងឺ

ក៖ ចឹង គាត់ដូចថាបានចេះអក្សរដេស?

ខ៖ គាត់ចេះ តែថាគាត់អត់មានបានធ្វើការអីនោះទេ គាត់ធ្វើជាជាងផ្ទះចឹងណា ស៊ីឈ្នួលគេ

ក៖ចឹងមុខរបររបស់គាត់ធ្វើ?

ខ៖ ធ្វើជាជាងផ្ទះ

ក៖ ចាស! តើគាត់មានអត្តចរិតយ៉ាងម៉េចដែរ?

ខ៖ មានអីគាត់ល្អ! ចិញ្ចឹមកូនបានល្អ

ក៖ ចឹង តើគាត់កើតនៅក្នុងភូមិ ឃុំ ស្រុក ខេត្តណាដែរ?

ខ៖ ស្រុកកំណើតរបស់គាត់នៅស្ពឺនៅ ជ្រៃវៀននោះ តែគាត់នៅមកស្រុកម៉ាក់ខ្ញុំ

ក៖ ចឹងស្រុកគាត់នៅចំការលើឯណោះហ៎?

ខ៖ ចាស!

ក៖ ចាស!

ខ៖ ហើយដល់ពេលម៉ែខ្ញុំគាត់កើតនៅព្រែកអណ្តូងនុងណា

ក៖ ចាសៗ អឺ! ហើយចឹងទៅបងប្អូនខាងគាត់បង្កើតៗ តើមានឈ្មោះដូចជា បងទី១មានឈ្មោះអ្វី?

ខ៖ ឈ្មោះ ឌឹមអោក! ឌឹមអុន!

ក៖ ចាស!

ខ៖ ហ្នឹងហើយ!

ក៖ ចឹងរៀបតាមលេខរាងចឹងមក!

ខ៖ ឌឹមអោក ឌឹមអុន ហើយឌឹម ធីម ប្រុស ដល់ពេលឌឹម អោក ឌឹមអុននេះស្រី ហើយបានមកបន្តបន្ទាប់ទៀតមាន៤

ក៖ ចឹងមានតែ៤នាក់ហ្នឹង?

ខ៖ មាន៤នាក់ទាំងគាត់ហ្នឹងណា

ក៖ ចាស! ហើយចុះដល់ពេលនាមត្រកូលខាងម្តាយអ៊ីវិញ តើមានឈ្មោះអ្វី?

ខ៖ ឈ្មោះ មុំ!

ក៖ ចុះនាមត្រកូលគាត់?

ខ៖ ឈ្មោះ មុំ ចា

ក៖ ចឹង!

ខ៖ ចាស ឪពុករបស់គាត់ឈ្មោះចា ម្តាយខ្ញុំឈ្មោះ មុំ ចឹងមុំ ចា។

ក៖ ចឹងសព្វថ្ងៃនឹងគាត់នៅរស់ដេស?

ខ៖ គាត់ស្លាប់ហើយ! គាត់ស្លាប់យូរ៤ឆ្នាំហើយ

ក៖ អូចឹងកាលគាត់ស្លាប់នុង នៅអាយុប៉ុន្នានដែរ?

ខ៖ គាត់ស្លាប់នៅអាយុ៨០ គាត់ចាស់!

ក៖ តើគាត់ស្លាប់ដោយសារជំងឺនេស? ដោយដួសដែរ?

ខ៖ គាត់ស្លាប់! ដោយសារតែហូបបាយឆ្អែក នៅពេលព្រឹកព្រលឹមឡើងហ្នឹងហើយក៏ស្លាប់ ម៉ោង៤ខូចនុងអត់មានឈឺនោះទេ

ក៖ ហាក់!

ខ៖ បញ្ជុកបាយទៅ ដូចថាស្រុងទៅតែម្តង អត់មានដឹងថាខូច អត់មានប្រកាច់ប្រកិនអីនោះទេ ក៏ដាច់ខ្យល់

ក៖ ចឹងគាត់មានបានចូលរៀនដេស?

ខ៖ ប៉ាម៉ាក់ អត់ចេះនោះទេ! គាត់អត់ចេះអក្សរ

ក៖​ចាសចឹងគាត់មានអត្តចរិតយ៉ាងម៉េចដែរ?

ខ៖ មិនអីនោះទេ! គាត់មនុស្សល្អ ចិញ្ចឹមកូនបានយ៉ាងល្អ

ក៖ចុះមុខរបររបស់គាត់ធ្វើអ្វី?

ខ៖ នៅតែផ្ទះហ្នឹងគ្មានបានធ្វើអីនោះទេគាត់ហ្នឹង ស៊ីឈ្នួលគេដេរទៅ គាត់ជាកសិករណាកាលពីដើមហ្នឹង

ក៖ ចឹងដេរស្លឹកត្នោតចឹង?

ខ៖ ហ្នឹងហើយ!

ក៖ចាស!

ខ៖ មានស៊ីឈ្នួលដេរស្លឹកអោយគេ ហើយនិងគាត់មានលក់ចាបហួយអីបន្តិចបន្តួចចឹងទៅណា

ក៖ ហើយចឹងចុះទីកន្លែងកំណើតរបស់គាត់ កើតនៅក្នុងភូមិ?

ខ៖ ភូមិព្រែកអណ្តូង ឃុំព្រែកក្របៅ ស្រុកកងមាស ខេត្តកំពង់ចាម។

ក៖ ចាស បងប្អូនរបស់គាត់បង្កើតៗតើមានឈ្មោះអ្វីខ្លះ?ដូចជាបងទី១?

ខ៖ បងទី១ឈ្មោះ មុំមន

ក៖ ចឹងគាត់តែម្តងហ៎!

ខ៖ ដល់ពេលទី២ឈ្មោះ មុំ ចា!

ក៖ ចាស!

ខ៖ ចឹងតែ២ហ្នឹង! បងប្អូនរបស់គាត់!

ក៖ចឹងស្រីទាំង២នាក់ហ្នឹង?

ខ៖ មុំមនហ្នឹងប្រុស!

ក៖ចឹង?

ខ៖ចាស ដល់ពេលមុំ ចា ជាម៉ាក់របស់ខ្ញុំហ្នឹង ស្រី

ក៖ ហឹម!

ខ៖ ចាសមានតែ២នាក់ហ្នឹង

ក៖ ចឹងមកដល់ពេលឥលូវអ៊ីវិញ តើមានបងប្អូនប៉ុន្នាននាក់? ហើយតើមានបងប្អូនហ្នឹងឈ្មោះអ្វី?

ខ៖ ខ្ញុំមានបងទី១ឈ្មោះ លីមស្រៀង ភេទប្រុស ហើយចឹងបានមកដល់ទី២បានមកខ្ញុំហ្នឹង លីមស្រឿនហ្នឹង​ភេទស្រី

ក៖ ចឹងអ្នកណាទៀត?

ខ៖ មានបងប្អូនតែ២នាក់ហ្នឹង

ក៖ ហាក់!ចឹងមានតែ២នាក់?

ខ៖ ចាស ម៉ាក់ប៉ាមានបងប្អូនតែ២ដល់ពេលកូនមកមានបងប្អូនតែ២

ក៖ ចឹងទៅ តើអ៊ីបានរៀបអាពាហ៏ពិពាហ៏នៅក្នុងឆ្នាំណា?

ខ៖ឆ្នាំ៨០ហើយ ឆ្នាំដាច់បាន១ឆ្នាំ ចឹងបានចូល៨០ហើយ

ក៖ ចាសហ្នឹងហើយដាច់នៅឆ្នាំ៧៩

ខ៖ ចាសនៅឆ្នាំ៨០!

ក៖​ កាលនុងគេហៅសង្គមអ្វី!

ខ៖ ដាច់ហើយ!

ក៖ ដាច់ហើយសាធារណៈរដ្ឋកម្ពុជានេស?

ខ៖ ចាស

ក៖ ចឹងអ៊ីបានរៀបអាពាហ៏ពិពាហ៏នៅក្នុងឆ្នាំណាដែរ?

ខ៖ អាយុ១៨!

ក៖ អូ! អ៊ីបានសិក្សាដល់ថ្នាក់ទីប៉ុន្នានដែរ?

ខ៖ ខ្ញុំបានកាលនៅក្នុងប៉ុលពតនុងអាយុ១១និង១២ហ្នឹង គ្មានបានរៀននោះទេ

ក៖ អូស! ចឹងអត់មានបានរៀននោះទេ?

ខ៖ ចាស! កាលនុងដល់ពេលម៉ោង១១ចូលរៀន ហើយដល់ពេលម៉ោង១ចេញបានទៅរើសអែបចាយទៀត

ក៖ ចឹងអ៊ីនិយាយអំពីកាលជំនាន់នុងរៀនបានត្រឹម លេខអីដេស?

ខ៖ រៀនបានចេះតើ! ចេះលេខ

ក៖ ចឹងរៀនបានត្រឹមប្រកបហេស អត់មានទាន់អាន?

ខ៖ ចាសៗ ហ្នឹងហើយអត់មានថាផ្ញើជើងអីច្រើនអត់មានចេះនោះទេ ព្រោះអីយើងរៀនលើកអាចម៏គោព្រឹកល្ងាចនោះ

ក៖ ចាសអឺយ! ចឹងអ៊ីអត់មានចេះភាសាបរទេសអី អត់មានបានចេះនោះទេ?

ខ៖ អត់ចេះទេ!

ក៖តើអ៊ីបានកាន់សាសនាអ្វី?

ខ៖ សាសនាខ្មែរយើង!

ក៖ ចាស! សាសនាព្រះពុទ្ធនេស?

ខ៖ សាសនាព្រះពុទ្ធ!

ក៖ ចាស! ចឹងកាលនុង នៅរបបប៉ុលពតមិនដឹងថាមានមុខរបរអ្វីនៅក្នុងស្រុកកើតសង្គ្រាមនេសអ៊ី?

ខ៖ ហ្នឹងហើយ ខ្ញុំគ្មានមុខរបរអ្វីនោះទេ ខ្ញុំមានរែកតែដីហ្នឹង ដល់អាពត អាពតប្រើ

ក៖ ចឹងគ្រួសារអ៊ី តើនាមត្រកូលរបស់គាត់ឈ្មោះអ្វី?

ខ៖ ឈ្មោះ ឆយ ស្រៀល!

ក៖ចាស អឺ ថ្ងៃខែឆ្នាំកំណើតរបស់គាត់កើតនៅឆ្នាំណា?

ខ៖ គាត់បងខ្ញុំ១ឆ្នាំ!

ក៖ ចឹងតើគាត់កើតនៅឆ្នាំអ្វី? ឆ្នាំខ្មែរ?បង១ឆ្នាំ!

ខ៖ ហ្នឹងហើយ! គាត់៥៨ ខ្ញុំ៥៧

ក៖ តើគាត់មានចូលសិក្សាបានត្រឹមថ្នាក់ទីប៉ុន្នានដែរ?

ខ៖ គាត់អត់ទេ!

ក៖ ចឹងអត់ចេះតែម្តង?

ខ៖ គាត់អត់ទេ អីក៏អត់ដែរ!

ក៖ ចឹងនៅប៉ុលពតនុងអត់មានបានរៀនទេ?

ខ៖ អត់! គាត់បានរៀនដែរ តែថាគាត់អត់មានចេះតែម្តង

ក៖​ចុះតើគាត់មានសញ្ជាតិជាអ្វី?

ខ៖ គាត់មានសញ្ជាតិជាខ្មែរ!

ក៖ ចុះមុខរបររបស់គាត់មានបានធ្វើអ្វីដែរ?

ខ៖ ធ្វើស្រែចំការហ្នឹង!

ក៖ តើគាត់មានអត្តចរិតយ៉ាងដូចម្តេច?

ខ៖ គាត់មានអត្តចរិតល្អ គាត់ចេះតែប្រឹងខំ ស៊ីឈ្នួលគេមកទាល់តែឥលូវនេះចឹងទៅ រហូតបានចិញ្ចឹមកូនណា

ក៖ ចាស!

ខ៖ ចា!

ក៖ ចឹងគាត់អត់មានដែរ…នេះខ្ញុំចង់សួរអ៊ីសំដែងការស្មោះត្រង់ដល់អ៊ីតែម្តងណា ចឹងនៅក្នុងគ្រួសារអ៊ី អត់មានដែរធ្វើអោយអ៊ី ពិបាកចិត្តទឹកភ្នែកអីដោយសារអ៊ី ?

ខ៖ អត់សោះ!

ក៖ អត់ទេ!

ខ៖ មិនដែរថាស្រក់១ដំណក់អីសោះ មិនដែលគាត់វ៉ៃ គាត់ជេរអីអត់សោះ

ក៖ ចឹងអ៊ីសំណាងណាស់អ៊ី

ខ៖ ចាសអូ ល្អណាស់គាត់!

ក៖ តើគាត់មានទីកន្លែងកំណើតរបស់គាត់កើតនៅក្នុងភូមិ?

ខ៖​នៅក្នុងភូមិព្រែកអណ្តូងដែរ នៅហ្នឹងទាំងអស់គ្នាហ្នឹង នៅក្នុងឃុំព្រែកក្របៅ ស្រុកកងមាស ខេត្តកំពង់ចាម

ក៖ ចាសៗ​ចូរអ៊ីនិយាយអំពី តើមូលហេតុអ្វីបានជាអ៊ីបានរៀបអាពាហ៏ពិពាហ៏ជាមួយនិងគាត់?

ខ៖ ម៉ាក់ប៉ា គាត់ក៏ដណ្តឹងខ្ញុំកាលនុងមកណា

ក៖ ចាស!

ខ៖ ខាងគាត់បានចូលមកដណ្តឹង ហើយចឹងខាងម្តាយខ្ញុំហ្នឹងក៏គាត់អោយទៅ បានរៀបការទៅ

ក៖ ចឹងតាមប្រពៃណីនេស?

ខ៖ ចាស!

ក៖ តើបងប្អូនខាងទ្រាមានប៉ុន្នាននាក់ហើយតើមានឈ្មោះអ្វីគេខ្លះ?

ខ៖ចាសបងប្អូនរបស់គាត់មាន៥នាក់

ក៖ ចាស

ខ៖ ចាសបងគេឈ្មោះ ឆាយ!! ហ្នឹងហើយ ឆយ ឆាយ!

ក៖ ចុះភេទ?

ខ៖ ភេទប្រុស!

ក៖ ចុះមកដល់ទី២?

ខ៖ ទី២ ឆយ នីន

ក៖ ភេទ?

ខ៖ ហើយបានមកទៅ៣ ឆយ ឆុយ ភេទប្រុស

ក៖ ចុះនីននោះភេទប្រុសដែរ?

ខ៖ ភេទស្រីនោះទេ

ក៖ ចាស!

ខ៖ ហើយបានមកទៅ៤ បានឆយ ស្រៀលហ្នឹង ជាប្តីខ្ញុំហ្នឹងណា

ក៖ ចាស!

ខ៖ ហើយបានមករួចទី៥ ឈ្មោះ ឆយស្រៀង

ក៖ ចាសអូ!

ខ៖ មានតែ៥នាក់ហ្នឹងបងប្អូនរបស់គាត់

ក៖ ចាស​តើអ៊ីមានកូនប៉ុន្នាននាក់? ហើយមកដល់ពេលកូនបងគេទី១ឈ្មោះ?ខ

ខ៖ ខ្ញុំមានកូន៤នាក់! ទី១ភេទស្រី ឈ្មោះ ស្រៀល ស្រង

ក៖ ចុះថ្ងៃខែឆ្នាំ?

ខ៖ គាត់អាយុ៣៧ហើយ

ក៖ ឆ្នាំអ្វីដែរឆ្នាំខ្មែរ?

ខ៖ ឆ្នាំជូត

ក៖ ចាស៣៧ ហើយទៅគាត់បានសិក្សាដល់ថ្នាក់ទីប៉ុន្នានដែរ?

ខ៖ ដល់ថ្នាក់ទី៩

ក៖ចាស

ខ៖ ខ្ញុំអត់មានលទ្ធភាពចឹងទៅក៏បានប៉ុណ្ណឹង

ក៖ ចឹងដោយសារអត់មានលទ្ធភាព!

ខ៖ ចាស

ក៖ ចាសដល់ពេលទី២?

ខ៖ ទី២ស្រៀលស្រស់ ភេទប្រុស

ក៖ ចាសឆ្នាំអ្វី?

ខ៖ ឆ្នាំថោះ

ក៖ មកដល់ពេលឥឡូវអាយុប៉ុន្នានហើយ?

ខ៖ អាយុ៣៣ហើយ

ក៖ ចឹងគាត់បានសិក្សាដល់ថ្នាក់ទីប៉ុន្នានដែ?

ខ៖ បានដល់ថ្នាក់ទី៩ដូចគ្នា

ក៖ ចឹងដោយសារអត់មានលទ្ធភាពដែរ?

ខ៖ អត់ដូចគ្នា

ក៖ ចាចឹងចុះមកទី៣?

ខ៖ ដល់ពេលទី៣ឈ្មោះ ស្រៀល ជាតា ភេទស្រី

ក៖ ឆ្នាំគាត់?

ខ៖ ឆ្នាំមម្សាញ់

ក៖ ចុះគាត់បានសិក្សាដល់ថ្នាក់ទីប៉ុន្នានដែរ?

ខ៖ សុតតែបានទី៩

ក៖ អូ

ខ៖ ហាៗ

ក៖ ហឹម

ខ៖ ចាសដល់មកទី៤បានមកស្រៀលចាន់ដា ភេទស្រីដែរ

ក៖ ឆ្នាំអីដែរ?

ខ៖ ឆ្នាំវក ២៥ទៅ២៦ហើយមកសព្វថ្ងៃ

ក៖ ចឹងមកដល់ពេលឥឡូវនេះ តើគាត់មានគ្រួសារឬនៅ?

ខ៖ មានហើយ!

ក៖ ចាស​តើគាត់ប្រកបមុខរបរធ្វើអ្វី?

ខ៖​គាត់ខាងដើរសំអាងការ

ក៖ ចាសតើស្វាមីរបស់គាត់ធ្វើខាងអ្វីដែរ?

ខ៖ ស្វាមីរបស់គាត់ធ្វើខាងស្រែចំការ

ក៖​ចឹងស្វាមីរបស់គាត់ឈ្មោះអ្វីដែរ?

ខ៖ ឈ្មោះ អឺ ខន ឃីម

ក៖ ចាសចឹងតើគាត់មានកូនឬនៅ?

ខ៖ នៅ

ក៖ ចាស!នៅទេ!

ខ៖ ចាស

ក៖ចាសចឹងអ៊ីឥឡូវអ៊ីបាននៅជាមួយនិងឪពុកម្តាយកាលពីដើមមកតើគាត់មានដែរនិយាយអំពីជីវៈប្រវត្តិរបស់គាត់ដែរ?

ខ៖ កាលពីជំនាន់ប៉ុលពតឬក៏មុនហ្នឹង?

ក៖ អត់ទេ! មិនមែនកាលនៅជំនាន់ប៉ុលពតនោះ មុនអាពតនោះទេ កាលជំនាន់គាត់រស់នៅកាលពីក្មេងមក កាលគាត់បានរស់នៅជាមួយនិងឪពុកម្តាយគាត់កាលពីក្មេងមក តើយ៉ាងម៉េចដែរ តើមានជីវៈភាពរស់នៅ កាលពីមុនហ្នឹងមក?

ខ៖ ចាស

ក៖ តើគាត់មានដំណាលនិយាយប្រាប់អ៊ីដេស?

ខ៖ គាត់និយាយ!គាត់ថាកាលពីមុនមក កាលនៅជំនាន់គាត់ គេចាយលុយកាកៗអីចឹងណា

ក៖ ចាស

ខ៖ មកដល់សម័យឥឡូវនេះ គេចាយលុយ! វាច្រើនៗជានៅក្នុងសម័យហ្នឹង កាលនោះគេចែកមានតែ១កាកៗ កាកឥឡូវយកកូសខ្យល់នោះណា

ក៖ ហើយមកដល់ពេលឥឡូវហ្នឹងមានក្រដាស

ខ៖ ចាស!

ក៖ ហើយមកដល់ពេលឥឡូវនេះយើងមានក្រដាសធំៗដូចជា ១០ម៉ឺនអីចឹងណា កាលនុងចាយ១កាក ២កាកអីទៅណា!

ខ៖ ចាស កាលជំនាន់របស់គាត់ ក៏ដូចជាជំនាន់របស់ខ្ញុំនេះដែរ

ក៖ ចឹងហ៎

ខ៖ ចា! ដើរស៊ីឈ្នួល គេចឹងទៅ!

ក៖ ចាស!

ខ៖ ហើយមានដេរស្លឹក ដេរអីចឹងទៅ រកត្រី រកអីចឹងទៅណា

ក៖ ចាស

ខ៖ ហើយដល់ពេលខ្មោចតា របស់ខ្ញុំគាត់រកត្រី គាត់ខាងនេសាទ

ក៖ អូ ចឹងតាំងពីជីតាមកម៉េសហ៎ រកត្រី នេសាទអីហ្នឹង?

ខ៖ ចាស!

ក៖ ហើយចុះតើគាត់មានដំណើរប្រាប់ថាយ៉ាងម៉េចគេទៀតដែស ដូចជាកាលនៅសង្គមមុនៗនុង តើមានសង្គ្រាម មានអីនុងតើមានការលំបាកយ៉ាងម៉េចខ្លះដែរ?

ខ៖មានតើ! មានតែខ្ញុំទាន់កាលខ្ញុំនៅតូចហ្នឹង​ គឺដូចជានៅក្នុងជំនាន់៧៥ចឹងហើយ កាលពេលនលុង ជំនាន់ទំលាក់គ្រាប់បែកនោះ

ក៖ ចឹង

ខ៖ ហ្នឹងហើយ

ក៖​មិនមែនទេ ៧២និង៧៣អីនុងជំនាន់ទំលាក់គ្រាប់បែក

ខ៖ ចឹងមានតែទំលាក់គ្រាប់បែកនៅឯនេះនោះ

ក៖ ចឹងខ្ញុំអត់ដឹងដែរ! ចាស!

ខ៖ អូ! ចឹងហែងនៅតូច

ក៖ ចាសហ្នឹងហើយ

ខ៖ ជីករន្ធដៅនៅក្រោយផ្ទះហ្នឹងណា

ក៖ ចាស!

ខ៖ ដល់ពេលគ្រាប់បែកមកចូលវឺៗមក បានផ្ទះយាយញឹមនេះ

ក៖ ចាស!

ខ៖ ដល់ពេលឆេះផ្ទះយាយ​ញឹមនេះហើយចឹងណា

ក៖ ចាស! ចឹងកាលនុងយាយបានទាន់ដែរ?

ខ៖ កាលនុងខ្ញុំទាន់ តែគ្រាន់តែថាខ្ញុំនៅក្មេងនៅកាលនុង ហើយមានម្តាយនៅរត់ចឹងណា

ក៖ ចាស

ខ៖ ដូចថាចេះរត់នុង គឺប្រហែលជាអាយុបាន៥ទោ៦ឆ្នាំដែរ

ក៖ អូ ចឹងអ៊ីចេះនៅចង់ចាំ?

ខ៖ ចាស! គាត់និយាយ! គាត់និយាយចឹងទៅបានខ្ញុំចង់ចាំ! ចាសប្រាប់! ថាតាំងពីនៅតូចៗ

ក៖ ចា!ចឹងចូលអ៊ីនិយាយអំពីជីវៈភាពរស់នៅ ជាមួយនិងសង្គមនិមួយៗចឹងណា ថាតើបានឆ្លងកាត់ដូចជានៅក្នុងសង្គមអ្វីគេខ្លះ តាំងពីដឹងក្តីមកចាំ?

ខ៖ ខ្ញុំអាយុប្រហែលជា៦ទៅ៧ឆ្នាំហ្នឹង កាលជំនាន់គេទម្រាក់គ្រាប់បែកនុងណា

ក៖ ចា

ខ៖ ហ្នឹងហើយដល់ពេលឆ្នាំ៧៥ និង៧៦ហ្នឹងបានចូលប៉ុលពតតែម្តង

ក៖ ចាស

ខ៖ ហ្នឹងហើយ ចូលអាពតនុង ខ្ញុំអាយុ១៣ ហើយចូលប៉ុលពតបានប៉ុន្នានឆ្នាំគេបានប្រើអោយរែកដីអីចឹងណា

ក៖ កាលនៅពីតូចនុង!

ខ៖ ចាស!

ក៖ ចាសចឹងចូល!

ខ៖គេអោយរែកដីនៅតាកុតហ្នឹង

ក៖ អ៊ីនិយាយអំពីរបបហ្នឹង តើមានដូចថាជីវៈភាពយើងរស់នៅយ៉ាងម៉េចដែរ?

ខ៖ អូជីវៈភាពរស់នៅហេស?

ក៖ ចាសដូចថាផ្ទះហ្នឹងយ៉ាងម៉េច ហើយគេអោយយើងរស់នៅជុំគ្រួសារ ហើយអោយយើងធ្វើការយ៉ាងម៉េចអោយយើងហូបយ៉ាងម៉េចដែរ ហើយចុះរបបទ្រព្យយើង កម្មសិទ្ធិរបស់យើងទៅជាយ៉ាងម៉េចវិញ វាប្រែប្រួល?

ខ៖ និយាយចឹងហ៎អ្នកគ្រូ?

ក៖ ចាស!

ខ៖ខ្ញុំកាលជំនាន់នុងផ្ទះរបស់ខ្ញុំ​គេ រុះយកទៅធ្វើជារោងបាយនៅសាលា ជារោងបាយទី២

ក៖ ចឹងផ្ទះបុរាណ ធំហ៎

ខ៖ បណ្តោយផ្ទះធំ!ផ្ទះបុរាណ

ក៖ ចឹងបណ្តោយប៉ុន្នាន?

ខ៖ បណ្តោយ១១ ហើយទទឹង៧កន្លះ ហើយគេរុះអស់ចឹងធ្វើខ្ទមដេកនៅដីយើងហ្នឹងណា! ធ្វើចោលនៅឯនុង ហើយដល់ពេលម្តាយធ្វើចុងភៅនៅក្រមបាយ

ក៖ ចាស

ខ៖ ហើយដល់ពេលឪពុករបស់ខ្ញុំ​គេយកទៅអាឈើនៅឯណ៎ នៅឯស្ពឺឯណោះ គេបានយកទៅអាឈើនៅឯនុងណា

ក៖ ចាស!

ខ៖ ហើយដល់ពេលខ្ញុំ បានទៅធ្វើចល័តនៅឯតាកុតនោះចឹងទៅ ហ្នឹងហើយ ចឹងបងប្អូនខ្ញុំបែកគ្នាទាំងអស់៤នាក់ ម្តាយឪ២នាក់ ចឹងមិន៤នាក់?

ក៖ ចាស

ខ៖ ចឹងមានកូនតែ២នាក់នោះទេ បែកគ្នាទាំងអស់ ៤ជ្រុងគ្នា មានបង១នោះនៅអង្គបានឯណោះ។

ក៖ ចឹងអត់មានបានរស់នៅជុំគ្នានោះទេ?

ខ៖ អត់មានរស់នៅជុំឯណា បើសិនជាផ្ទះគេបំបែកទៅអស់ហើយនោះ

ក៖ ចឹងផ្ទះគេរុះអស់ទៀត

ខ៖ ហ្នឹងហើយ

ក៖ ចាស

ខ៖ ហើយដល់ពេលម្ហូបវិញ បបរ១វែកចឹងទៅ បើសិនជាគ្រាប់ពោត គេបានយកទៅស្ងោរឡើងរីកប៉ុនៗមេដៃហ្នឹង គេវាស់១វែកចឹងទៅ។

ក៖ នៅក្នុង១ថ្ងៃគេអោយពិសារប៉ុន្នានដង?

ខ៖ នៅក្នុង១ថ្ងៃ២ដង

ក៖ចាស

ខ៖ នៅក្នុង១ថ្ងៃ២វែកអីចឹងទៅ

ក៖ ហ្នឹងហើយ

ខ៖ គ្រាប់ពោតគេអោយតែ១វែកៗហ្នឹង

ក៖ ចឹងគេអត់មានអោយហូប បង្អែមអីលើហ្នឹងទៀតទេ?

ខ៖ អត់ទេ!

ក៖ ចឹងអត់ទេ?

ខ៖ទៅ ម៉ាចូលនៅក្នុងជំនាន់ប៉ុលពតនុង ប្រហែលជា៣ឆ្នាំ ហើយនេស?

ក៖ អាពតបាន៣ឆ្នាំ៨ខែ

ខ៖៣ឆ្នាំ ៨ខែ ២០ថ្ងៃចឹង!

ក៖ ចាស!

ខ៖ ហើយបានបាញ់ជនឺកម្តង!

ក៖ ហឹម! ហើយចឹងអ៊ីចាំដេស?

ខ៖ ហ្នឹងហើយបានធ្វើបាញ់ជនឺក១ដង!

ក៖ ចាស

ខ៖ ចឹងគេធ្វើបាញ់ជនឺកអោយហូប ចឹងខ្ញុំថាបែបគេអោយហូបហើយគេយកទៅវ៉ៃចោលហើយមើលទៅ ព្រោះមិនដែលបានហូបនោះ រួចចឹងទៅ!!

ក៖​ចាស

ខ៖ ហើយដល់ការងារវិញ គេអោយខ្ញុំលើកភ្លឺនៅក្នុង១ថ្ងៃ២ម៉ែត្រ

ក៖​ភ្លឺស្រែហ្នឹង?

ខ៖ ភ្លឺស្រែ!

ក៖ចាស

ខ៖ ព្រោះអីខ្ញុំនៅអាយុ១១ទៅ១២ហ្នឹងណា

ក៖ ចាស

ខ៖ ហ្នឹងហើយ គេអោយ១ថ្ងៃ២ម៉ែត្រចឹង បើសិនជាលើកអត់រួចនោះឈប់ទៅ លើកបានហើយល្មមនុងម៉ោង៥ទៅម៉ោ៦អីនុង

ក៖ ចឹងអត់មានថ្ងៃណា១ ដាក់មេគេនុង ដាក់ផែនការណ៏អោយធ្វើមិនដែលថាអត់រួចនោះទេ គឺរួចរហូត?

ខ៖ រួច ២ម៉ែត្រ ព្រោះអីគេធ្វើអោយយើងបានតូចៗដែរណា

ក៖ ចាស

ខ៖ ហ្នឹងហើយ ហើយដល់ជួនណាចាំចាប ចាំចាបនៅតាកុតនោះ ដូចជាក្របបាយចឹង

ក៖ ចឹងកាលលើស្ទូងស្រែអីនៅឯនុដែរហ៎?

ខ៖ នៅឯនុងដែរ នៅឯតាកុតយើងហ្នឹង

ក៖ ចាសចឹងកាលនុងបែកអំពីឪពុកម្តាយ អីចឹងអស់ទៅ បងប្អូនអស់ទៅ

ខ៖ បែកអស់ហើយ

ក៖ ចាសតើមានអារម្មណ៏យ៉ាងម៉េចដែរ?

ខ៖ យំ! រាល់តែថ្ងៃហ្នឹង!

ក៖ អូ!

ខ៖ ពេលភ្លឺ ដេញចាប! ពេលខ្លាចឈ្លើងគេអោយដេញ ចាប ដំណាលនៅក្នុងទឹកហ៎

ក៖ ចាស

ខ៖ ដល់ចឹងយើងមិនទៅដេញនៅកន្លែងនុង

ក៖ ចាស

ខ៖ ហើយចឹងតែថាគេឃើញស៊ីស្រូវខ្ទេច ខ្លេចគេវ៉ៃចោល ចឹងចេះតែទៅដេញទៅ! យំអើយៗ កាលនុងព្រោះខ្លាចឈ្លើង!! ប្លូកៗចេះតែរត់ទៅហើយ ដេញពីព្រឹកទាល់ល្ងាច

ក៖ ហឹម

ខ៖​ចុះយើងខ្លាចឈ្លើងមិនហ៊ានឈរនៅស្ងៀមឯណា

ក៖ចាស

ខ៖ ព្រោះខ្លាចវាតោង យំរហូត!

ក៖ ហឹម!

ខ៖ វេទនាណាស់

ក៖ ហើយទៅគេអោយមកគេងនៅផ្ទះវិញ?

ខ៖ អត់ទេ!នៅរោងបាយ

ក៖ នៅជុំគ្នា

ខ៖ ដេកនៅដី គេធ្វើរោងប្រក់ស្លឹក ហ៎!!

ក៖ ចាស

ខ៖ធ្វើរោងប្រក់ស្លឹកចឹងទៅបានតែរោងនុង

ក៖​ប៉ុន្តែគេងនៅដី?

ខ៖ គេងនៅដីហ្នឹង

ក៖ ចឹងមានកន្ទេលក្រាលដែរហ៎?

ខ៖ មាន! ក្រោលកន្ទេលនៅកាលនុងកក់ៗនោះ

ក៖ ចាស

ខ៖ ច្រើនតែជាកន្ទេលស្លឹកត្នោតអីនុងណា កន្ទេលគេត្រាញ់នោះ

ក៖ ចាសហើយចឹងមានភួយមានមុង មានខ្នោយអីចឹងដែរ?

ខ៖ អូយើងយកទៅខ្លួនយើង! ភួយគ្មាននោះទេ មានតែមុង

ក៖ ចាស

ខ៖ មានតែមុងចង់ចឹងបើ នៅក្នុងព្រៃនោះ

ក៖ ចាស

ខ៖ នៅក្នុងព្រៃនោះក៏អត់មានមុងដែរ

ក៖ ហើយចុះសម្លៀកបំពាក់?

ខ៖ អូយ!ខ្ញុំហ៎១កំផ្លេ ២កំផ្លេនោះ ថាស្លៀកប៉ុន្នានឆ្នាំហើយតែប៉ុណ្ណឹង

ក៖ ចឹងហើយតើផ្លាស់យ៉ាងម៉េចដែរ?

ខ៖ ស្លៀករយ៉ិករយ៉ាក

ក៖ ចឹងតើស្លៀកយ៉ាងម៉េចទៅ បើអត់មានសាប៊ូគ្មានអីនោះទេ

ខ៖ អត់មាននោះទេ ដុះនឹងកាបុក ដុះនិងសំបកគ

ក៖ ចាស

ខ៖​ ចាស

ក៖កក់សក់ហ៎?

ខ៖ ចាសយកទៅដុតវាអោយខ្លោចចឹងទៅ យកទៅជ្រុមៗចឹងទៅ យកផេសយកទៅត្រាំទឹក

ក៖ ហើយចឹងបានយកមកកក់ចឹងទៅ?

ខ៖ ហ្នឹងហើយ ចឹងបានរួចយកមកកក់ចឹងទៅ ចឹងបានវាទន់សោះ​ នុងល្អហើយសាប៊ូ

ក៖ ហា! ចឹងរួចពីពេលនុងហើយចឹងទៅ អស់ពីគេអោយដេញចាបទៅ តើគេមានអោយអ៊ីធ្វើអ្វីទៀត?

ខ៖ រួចពីដេញចាបនុងមក! កាលពីមុនដំបូងគេអោយខ្ញុំលើភ្លឺ ចឹងណា

ក៖ ចា

ខ៖ ដល់ពេលរួចពីលើភ្លឺចឹងទៅ នៅស្រែតាកុតនុង លើកភ្លឺរួច គេអោយទៅចាំចាបចឹងទៅដល់ពេលជួនណាទៅ បើសិនជាកក់នោះនៅតាមភ្លឺ ក៏ទៅដើរដកកក់ យកមកដាក់នៅតាមខ្លួនចឹងទៅ

ក៖ហឹម

ខ៖ ហើយកក់នៅកាលនុងខ្ពស់ៗ ដើរដកចឹងទៅ អ៊ីដកជាមួយនឹងអ៊ីវ៉ូ នៅអូសកណ្តុរនុង

ក៖ ចាស

ខ៖ ដល់ជាប់ស្រឹបៗចឹងទៅណា ឡើងហួសកាលានទៀត នាំគ្នាទៅចាប់ ខ្លៀកនោះសែងលើកមក ពីក្នុងផុកមក ចុះកាលនុងគាត់ខ្លីនោះ អ៊ីវ៉ូនុងមានស្គាល់ដេស?

ក៖ ស្គាល់!

ខ៖ ហ្នឹងហើយទៅស្ទូងដែរ មីងដែងអើយ!! គាត់ស្រែក ជាប់ផុក ហើយនាំគ្នាទៅសែងយកមក

ក៖ ចឹងដីនោះមមោកពេក

ខ៖ ដីនៅតាកុតនុងខ្ពស់ឡើងយើងត្រឹមៗជង្គង់អីចឹងណា

ក៖ ចា

ខ៖ ហើយដល់ពេលគាត់គឺខ្លីចឹងនៅ មិនចឹងបានវាលិចដល់នេះ

ក៖ ចាសអូ!

ខ៖ បើសិនជាយើងមកដល់ពេលឥឡូវនេះមិនទៅប្រើគាត់នោះទេណា ធ្វើអីកើតបើសិនជាគាត់កាតឿ

ក៖ ចាស!

ខ៖ កាលជំនាន់នុង ប្រើគាត់អោយគាត់ទៅស្ទូង ហើយបានជាប់ផុកសែងគាត់មក ថាក្មេងៗតូចៗសែងគាត់ចាសនេះវិញ

ក៖ ចាស

ខ៖ ព្រោះអីគាត់ចាស់ ហើយអាយុច្រើន តែថាគាត់កាតឿ

ក៖ហឹម គេហៅយាយប៉ូនោះហេស?

ខ៖ ហ្នឹងហើយ

ក៖ យាយប៉ូ! អូ!

ខ៖ បងអាខែង

ក៖ ចាសហើយចឹងរួចទៅយ៉ាងម៉េចទៀតទៅអ៊ី?

ខ៖ ខ្ញុំចាំចាប ការងាររបស់ខ្ញុំតែចឹង លើកភ្លឺ ចាំចាប រហូតទាល់តែដាច់

ក៖ ចឹងអូ!

ខ៖ ចាស

ក៖ តែមានដែរជួបប្រទះ អ៊ីមានឈឺអីដេស?

ខ៖ អត់ដែរឈឺនោះទេ

ក៖ ចឹងអត់មានដែរឈឺសោះ?

ខ៖ ហ្នឹងហើយចាស

ក៖ ហឹម

ខ៖ អត់មានដែរថាឈឺ យ៉ាងម៉េច​គ្រុន យ៉ាងម៉េចអីអត់សោះ!!

ក៖ហឹស

ខ៖ គិតតែថាធ្វើការអត់មានដែរឈឺ

ក៖ ចាស

ខ៖ ទើបតែថាមកដល់ពេលឥឡូវនេះ វាបាក់ពីនុងមកក៏មិនបានដឹង

ក៖ ចាស

ខ៖ វាចេះឈឺ

ក៖ ចាសចឹងដល់ពេលដាច់ចឹងបានមកជុំគ្រួសារទាំងអស់?

ខ៖ អត់ផង នៅថ្ងៃដាច់នុងហើយ នៅក្របបាយហ្នឹង គេមិនបានបាញ់នៅកំពង់ចាមហ្នឹង

ក៖ ចឹងចូលនិយាយអំពីសកម្មភាព ដែលពេលដាច់នុង តើដឹងថាដាច់នុងអ៊ីយ៉ាងម៉េចដែរ ចូលអ៊ីនិយាយមើល?

ខ៖ អាពេល ដាច់នុង ខ្ញុំនៅក្របបាយនុងណា

ក៖ ចា

ខ៖​ចឹងកំពង់តែលើភ្លឺមិនទានបានរួចផងនុង

ក៖ ចាស!

ខ៖ ចឹងលើកបានប្រហែលជា១ម៉ែត្រនុង នៅ១ម៉ែត្រទៀតយ៉ា លឺគ្តូងគ្តាំងៗ ដល់ចឹងមើលទៅភ្លឺយើងមិនឃើញកំពង់ចាម

ក៖ ចាស

ខ៖ ឡើងហ៊ុយជុក! លឺគ្រាំងៗមកជិតខ្លួន គ្មានទេរត់មុនគេ កាត់តាមតាកុតនេះមកផ្ទះ ក៏គ្មានម្តាយឪដែរ

ក៖ ហឹម

ខ៖ ហ្នឹងហើយ អត់មានម្តាយឪនោះទេ មកដល់ផ្ទះក៏ផាន់ទៀត បានទៅរកម្តាយឪ កំពង់តែធាក់

ក៖ ចាស

ខ៖ ចឹងកំពង់តែធាក់និងរវ៉ៃចឹង មើលគេកំពង់តែលឺក្តូងៗចឹងហើយ គាត់នៅតែរវ៉ៃចឹង២នាក់យាយអេង

ក៖ ចាស

ខ៖ ខ្ញុំទៅដល់ស្រែហៅ បានចុះមក មកផ្ទះ

ក៖ ចា

ខ៖ ដល់មកផ្ទះបានជុំតែ២នាក់ម្តាយនោះទេ

ក៖ ចា

ខ៖ហើយបានមកដល់២ថ្ងៃបានឪពុកមកដល់ ចុះគាត់នៅស្ពឺនោះ គាត់ដើរមករហូត

ក៖ ចាសធ្វើដំណើរដើរមករហូត

ខ៖ នុងហើយ ដេកផ្លូវ

ក៖ ចាសរួចដល់ពេលមក?

ខ៖ រួចមកបានបង

ក៖ ចាបានបងមួយទៀតនេស?

ខ៖ ហ្នឹងហើយ! បានរួចមានខ្ទមស្លឹកនៅហ្នឹង មានស្លឹកតែប្រហែលជា២០ត្របកនោះទេ ដេកនៅហ្នឹង

ក៖ ចាស!

ខ៖ បើសិនជាផ្ទះគេរុះអស់ហើយនុង

ក៖ ចាសហ្នឹងហើយ

ខ៖ ចាស

ក៖ដល់ពេលជួបជុំនុងទៅ តើអ៊ីប្រកបមុខរបរអ្វីទៅជាមួយនិងម្តាយអី?

ខ៖ កាលនុងខ្ញុំនៅស្ទើលដែរ អាយុបានទើបតែ១៣ ខ្ញុំមិនដឹងធ្វើអីនោះទេ ខ្ញុំកាប់កក់ កាប់អីនុង

ក៖ ចាស!

ខ៖ កាប់កក់ដែលគេយកធ្វើត្បាញ់ជាកន្ទេលយើងហ្នឹងណាអ្នកគ្រូ

ក៖ ចាស

ខ៖ ហ្នឹងហើយ! បានកាប់កក់នុងទៅអោយម្តាយយកទៅត្បាញ់ជាកន្ទេលអីចឹងណា

ក៖ ចា

ខ៖ ត្បាញ់ជាកន្ទេលហ្នឹងហើយ! ខ្ញុំយកទៅលក់ដូរស្រូវអីចឹងទៅហើយដល់ពេលឪពុករបស់ខ្ញុំ គាត់បានធ្វើជាជាងផ្ទះអីចឹងអី គាត់បានធ្វើជាជាងផ្ទះនេះយូរឆ្នាំដែរ

ក៖ ចាស

ខ៖ដល់ពីពេលដាច់ភ្លាមនុងគ្មានអ្វីនោះទេ

ក៖ ចាស!

ខ៖ មានតែកាប់កក់ ត្បាញ់កន្ទេលនុង ប៉េះត្រកួនអីនុងមុខរបររបស់ខ្ញុំគ្មានអ្វី

ក៖ ហើយដល់ពេលគាត់បានរៀប អាពាហ៏ពិពាហ៏អស់ទៅ ក៏មកដល់ឥឡូវនេះ សួរថាដូចក្រុមគ្រួសារ ដូចជាស្វាមីរបស់អ៊ីណា

ខ៖ ចាស

ក៖ ដូចថាគាត់ដឹងទុក្ខធុរៈអ៊ីយ៉ាងម៉េចខ្លះដែរ?

ខ៖ មកដល់សព្វថ្ងៃ! អត់អី ដូចតែពេលពីដើមដែរ គាត់ គ្រាន់តែថាយើងមានកូនខ្ចីអីចឹងគាត់បំរើចឹងណា។

ក៖ ចាស!

ខ៖រហូតមកដល់ពេលឥឡូវនេះអត់មានអីនោះទេ!

ក៖ ចឹងពេលមានសុភមង្គល ដូចជាយើងមានទំងន់កូនអីចឹងគាត់បានដឹងយើង មានពោះធំអី ហើយដល់ពេលយើងសំរាលកូនអីហើយ ទៅតើគាត់ដឹងធុរៈយើងយ៉ាងម៉េចគេខ្លះ ចូលអ៊ីរៀបរាប់តាមហ្នឹងមើល?

ខ៖ ចាស! ហ្នឹងដូចជាខ្ញុំបានរៀបរាប់ហើយថា កូនខ្ចី!

ក៖ ចាសកូនខ្ចី!

ខ៖ ដល់ពេលកូនខ្ចី ពេលយើងបានឆ្លងទន្លេហើយចឹងណា

ក៖ ចាស!

ខ៖ ហ្នឹងហើយ យើងបានអាំងភ្លើងបាន៣ថ្ងៃចឹងទៅ ចុះមកចឹងយើងដេក បានចង់មុងអីចឹងណា

ក៖ ចាស

ខ៖ ដល់ពេលគាត់នុងព្រឹកព្រលឹមឡើងគាត់បានងើបហើយ

ក៖ ចាសស្ពុងអីនុងហេស?

ខ៖ ចាស! បានដាំទឹកក្តៅយកមកអោយស្ពុងសិនហើយចឹងបានបាយនិងបានទឹក យកមកអោយខ្ញុំស្ពុងចឹង

ក៖​ចាស

ខ៖ ដល់ពេលស្ពុងហើយយកមកអោយខ្ញុំដេកវិញហើយណា

ក៖ ចាស

ខ៖ហើយដល់ពេលគាត់យកទឹក យកបាយ យកមកដាក់ទឹកក្តៅ១ត្រឡោកអីចឹងទៅ គាត់ទៅត្បូងបាត់ចឹងទៅណា ហើយគាត់បានទៅមើលគោអីចឹងទៅណា

ក៖ ចាសទៅមើលគោ ធ្វើស្រែអីនុងហេស?

ខ៖ ចាសភ្ជួរដីអីចឹងទៅ ធ្វើស្រែរហូតនុង

ក៖ចាស!

ខ៖ ក៏ប៉ុន្តែអោយតែថានៅម៉ោង៥ទៅម៉ោង៦ ខ្ញុំក្រោក ដឹងថានៅចុងជើង មានម្ហូបម្ហាស្រាប់!!

ក៖ហឹម ​ចឹងបានថាមានគ្រាប់កូននោះចឹង?

ខ៖គ្រាប់កូននោះចឹង!!

ក៖ រហូតមកដល់ពេលឥឡូវ តើអត្តចរិតរបស់គាត់មិនប្រែប្រួលដែរ នៅដូចពីពេលមុនចឹង នៅស្លូតបូត?

ខ៖ នៅស្លូតបូត ក៏ប៉ុន្តែគ្រាន់តែថា មកដល់ពេលឥឡូវនេះយើង មានកូនខ្ចីអីចឹង យើងបានដាំម្ហូប ជួយគ្នា

ក៖ ចាស

ខ៖ ហើយមកដល់សព្វថ្ងៃនេះគាត់ជួយ ឃើញចានអីនុង ទោះបីជាមកពីហត់នោះ គាត់ក៏លាងដែរ

ក៖ ចឹងបានន័យថា គាត់អត់មានប្រចាំនោះទេ?

ខ៖ អត់សោះ!

ក៖ ចឹងគាត់ជាអ្នកមានចិត្តចឹងហេស?

ខ៖ ចាស!

ក៖ មានចិត្តអីចឹងណា!

ខ៖ ចាសអោយតែថាឃើញរាយ

ក៖ ចឹងមានន័យថាទីតាំងដីនេះក្បាលប៉ុន្នានហើយបណ្តោយប៉ុន្នាន?

ខ៖ ក្បាល៣៧ បណ្តោយ៥៧!

ក៖ ចឹងដីហ្នឹងរកដោយកំលាំងញើសឈាមអ៊ីឬក៏?

ខ៖ កេរ៏របស់ម្តាយចែកអោយ!

ក៖ចាសចឹងធ្វើផ្ទះហ្នឹង អ៊ីធ្វើដោយកំលាំងញើសឈាមអ៊ីឬក៏អ៊ីមានកូនខ្លះដែរ?

ខ៖អូ! ផ្ទះហ្នឹងលុយកូនទាំងអស់ហ្នឹង

ក៖ អូ!

ខ៖ លុយកូនធ្វើ

ក៖ ចាស! ហឹម!

ខ៖ ខ្ញុំមានដែរ ក៏ប៉ុន្តែផ្ទះ កាលពីដើមនោះទេ

ក៖ ចា

ខ៖ ចឹងមានដែលយកមកផ្សែផ្សំគ្នាចឹងទៅ ទិញថែមចឹងទៅ នុងលុយកូន

ក៖ ចឹងគិតទៅលើកនុងសរុបទឹកប្រាក់អស់ប៉ុន្នាន?

ខ៖ អស់! អាលើនោះ! កាលជំនាន់នុងប្រហែលជា៣០០០នោះទេ

ក៖ ចាស!

ខ៖ ចាស

ក៖ ចាសចឹងមកដល់ពេលឥឡូវនេះបច្ចុប្បន្ននេះអ៊ីបានជួលអ្វីដែរ?

ខ៖ មកដល់ពេលសព្វថ្ងៃនេះហេស?

ក៖ ចាសជួលអ្វី?

ខ៖ មកដល់ពេលបច្ចុប្បន្ននេះជរាហើយ គ្មានបានធ្វើអីនោះទេ នៅតែផ្ទះ មើលថែតែកូនទេ របស់កូនទាំងអស់

ក៖ចឹងរបស់កូននោះទេ!

ខ៖ ចាសរបស់កូនទាំងអស់ខ្ញុំគ្មានបានធ្វើអី បានតែបន្តិចបន្តួចចឹងទៅ

ក៖ ចឹងមានមុខរបរអីនេះ

ខ៖ មុខរបរជួលរោងការអីរបស់កូនខ្ញុំជួលហ្នឹង​មានរោងអីចឹងជួល អែបជាមួយនឹងចុងភៅ ! ចុងភៅនោះគេជាអ្នក ម្ហូប អ្នកតុ យើងនេះខាងតែងចឹងណា

ក៖ ចាស!

ខ៖ មានតែងមុខរោងនិងតែងអីចឹងទៅណា

ក៖ ចាស!មុខរបរនុងតើមើលទៅមានការកាកកបដែស?

ខ៖ ទើបតែធ្វើបាន១ឆ្នាំដែរនេះ ចឹង១ឆ្នាំហ្នឹងបានដែរ

ក៖ ចឹងបានដើមអីមកនៅ?

ខ៖ អូគ្មាននោះទេ

ក៖​ចឹងបានកប់ដើមនោះនៅឡើយ?

ខ៖ ចាសនៅឡើយនោះទេ​ព្រោះអីយើងទើបតែធ្វើ

ក៖ ចឹងទើបតែបាន២ឆ្នាំនោះទេ?

ខ៖ ទើបតែបាន១ឆ្នាំ

ក៖ ចឹងទើបតែបាន១ឆ្នាំទេ?

ខ៖ ចាស!

ក៖ គិតទៅ ទាំងរោងអីនុងបានប៉ុន្នានដែរ?

ខ៖ មិនដឹងថាបានប៉ុន្នាននោះទេ អត់មានដែរបូកផង ប្រហែលជាបាន២០០អីចឹងមើលទៅរល្មាក់ហ្នឹង

ក៖ ចឹងទ្រាអីសព្វថ្ងៃគាត់ធ្វើស្រែដេស?

ខ៖ ឈប់ហើយ អត់មានដីធ្វើ ដាំស្វាយអស់

ក៖​អូ ចឹងដាំស្វាយវិញហ៎?

ខ៖ ចាសដាក់ស្វាយកែវល្មៀតហ្នឹង

ក៖ ចាស

ខ៖ ធ្វើវាអត់កើតអត់មានទឹកអីប៊ូម មកដល់ពេលឥលូវ អត់មានប្រឡាយឯណា

ក៖ ចឹងដីនុងសរុបមានប៉ុន្នានហិតា ដែរមានបានទិញបន្ថែមទៀត?

ខ៖ ដីខ្ញុំហេស?

ក៖ ចាស

ខ៖ ដីខ្ញុំសុតតែទិញ ដែលគេចែកអោយពេលឆ្នាំដាច់នុងបាន៣ម៉ែត្រ បានក្បាល២០០

ក៖ អូ

ខ៖ ម្នាក់បាន១ម៉ែត្រ ហើយទើបតែបានកូន១ ចឹងគេចែកអោយ ពេលដាច់ពីប៉ុលពតនុងណា

ក៖ ចា

ខ៖ ហ្នឹងហើយ គេចែកបាននៅក្នុង១នាក់បាន១ម៉ែត្រ

ក៖ចឹងបាន៣ម៉ែត្រ

ខ៖ ចាសបានខ្ញុំបាន១ម៉ែត្រ ហើយប៉ាវាបាន១ និងកូនបាន១ម៉ែត្រ

ក៖ ចាសចឹងបណ្តោយបានប៉ុន្នាន?

ខ៖ បណ្តោយបាន២៣០!

ក៖២៣០! ចឹងចុះដល់ពេលក្រោយមកទៀតនុងដីអីហ្នឹងសុតតែទិញគេ?

ខ៖​សុតតែទិញគេនោះទេ

ក៖ ចុះទិញគេនុងបណ្តោយបានប៉ុន្នានហិតាដែរអ៊ីសព្វថ្ងៃ?

ខ៖ បានប្រហែលជា៣ហិចតា

ក៖​ចឹងបានដាំស្វាយទាំងអស់មកដល់ពេលឥឡូវហ្នឹង?

ខ៖ ដាំស្វាយទាំងអស់! ចឹងមានដាំស្វាយខ្លះ ដាំពុទ្រា

ក៖ អូចឹងពុទ្រានៅស្រុកចិននុងហេស?

ខ៖ អាពុទ្រា យើងតូចៗនេះ

ក៖ ហើយចឹងតើមានបានផលឬនៅ?

ខ៖ មានទេ ទឹកលិចងាប់អស់រលីង

ក៖ ហឹម ចឹងទើបតែបានប៉ុន្នានឆ្នាំ បានទឹកលិចមក?

ខ៖ ដាំបានប៉ុន្នានខែនុង ទឹកមកលិចអស់រលីង

ក៖ ហឹម

ខ៖ឃើញនៅដែរ

ក៖ ចុះប៉ុន្តែស្វាយ?

ខ៖ ស្វាយនៅ១ដើម អត់អីនោះទេ តែថានៅឆ្នាំទៅទឹកលិចត្រាំ៣ខែ ងាប់ទាំងអស់!ទើបតែបានដាំទៀតនៅឆ្នាំហ្នឹងណា

ក៖ ហឹមចាស

ខ៖ បានដាំបាន១ខែទៀតហើយ

ក៖ ចាស

ខ៖ ២សារហ្នឹងអស់ អស់ច្រើនណាស់

ក៖ ឥលូវហ្នឹងអ៊ីអត់មានធ្វើអីនោះទេ

ខ៖​ចា

ក៖ ចឹងបានរៀបចំកូនចៅទុកដាក់អីអោយនុងសុខសប្បាយទេ អត់មានលំបាកអី?

ខ៖ អត់ទេ កូនរបស់ខ្ញុំប្រកបដោយគន្លងធម៏ទាំងអស់អ្នកគ្រូ

ក៖ ចឹងហ៎គាត់ដឹងគុណ ឪពុកម្តាយអី?

ខ៖ ដឹងឈឺអី អោយលុយទៅ!

ក៖​ចាសហឹម

ខ៖ ហើយពេលយើងទៅបើកថ្នាំអីចឹង ហុចអោយចឹងទៅ ម្តង២០ម៉ឺនៗ

ក៖ ចាស! ចាសចឹងមុន បញ្ចប់តើអ៊ីមានពាក្យពេចន៏អ្វីដើម្បីផ្តាំផ្ញើដល់កូន ប្អូនៗជំនាន់ក្រោយ តើមានអ្វីខ្លះអ៊ី?

ខ៖ ចាសអ្នកគ្រូ ខ្ញុំមានពាក្យពេចន៏ផ្តែផ្ញាំដល់កូនចៅជំនាន់ក្រោយ អោយខំប្រឹងរៀនសូត្រទៅ អោយបានចេះដឹងទៅ អោយបានធ្វើការទៅ បានវាស្រួល ខ្ញុំជំនាន់របស់ខ្ញុំ​វាលំបាកវេទនាខ្លាំងណាស់ យើងអត់ចេះអក្សរ អត់មានចេះអីចឹង យើងបាននៅតែធ្វើស្រែចំការ កូនក៏មិនបានរៀនខ្ពង់ខ្ពស់ដូចគេ បានត្រឹមតែថា្នក់ត្រឹមទី៨និងទី៩នោះបានឈប់អស់ហើយខ្ញុំ ដល់ចឹងបងប្អូនជំនាន់ក្រោយនេះ ខំប្រឹងរៀនសូត្រ ដើម្បីចិញ្ចឹមគ្រួសារអោយបានល្អ!! មើលថែកូនអោយបានល្អ អោយបានចេះដឹងនិងគេ អោយបានធ្វើការងារទៅក៏បាន ស្រួលចឹងណា

ក៖​ចាសជីវៈភាពក៏ធូរធា

ខ៖ហ្នឹងហើយ មិនលំបាកដូចជាជំនាន់ពួកខ្ញុំចឹងណា

ក៖ ចាសហើយទៅសង្គមនេះក៏រីកចំរើនដែរ សម្បូរទីអោយអ្នកចេះដឹងអីចឹងណា

ខ៖ ចាស! ហើយជៀសវាងគ្រឿងញឿនអីនុងណា កុំនៅជិត ឃើញគេអីនោះយើងដើរចេញអោយឆ្ងាយទៅ កុំដាច់ខាត ជៀសវាងអោយឆ្ងាយអារបស់ខុសច្បាប់ណា​វាមិនល្អនោះទេ

ក៖​ចាសកុំអោយប៉ះពាល់តែម្តងទៅណា!

ខ៖ ចាសកុំជិត

ក៖ ចាសៗ

ខ៖ មានតែប៉ុណ្ណឹងអ្នកគ្រូ! សូមអរគុណ

ក៖ ចាសចឹង ខ្ញុំសូមអរគុណអ៊ី ដែលលះបង់ពេលវេលាដ៏មានតំលៃអ៊ី អនុញ្ញាតអោយខ្ញុំធ្វើការសម្ភាសដឹងអំពីជីវៈប្រវត្តិរបស់អ៊ី!

ខ៖ ចាស

ក៖ ហើយខ្ញុំសូមថតរូបអ៊ី១ប៉ុសនិងបទសម្ភាសហ្នឹង យកទៅដាក់នៅលើកគេហៈទំព័ររបស់សាលាសកលវិទ្យាល័យBYUនៅខាងUSA ចឹងតើអ៊ីអនុញ្ញាតអោយខ្ញុំយកទៅដាក់នៅលើគេហៈទំព័រហ្នឹងដែរឬទេ?

ខ៖ មានអីអ្នកគ្រូ!

ក៖ ចាស

ខ៖ ថតទៅ!

ក៖ ចឹងខ្ញុំសូម អឺ! ជូនពរអោយអ៊ីមានអាយុវណ្ណៈសុខៈពាលៈកុំម្បីឃ្លានឃ្លាតឡើយ!

ខ៖ ចាសសាធុៗ

ក៖ ចឹងខ្ញុំជម្រាបលាអ៊ី!

ខ៖ ចាសសុខស​ប្បាយអាយុវែង!

ក៖ចាស!